חוק התכנון והבנייה (תיקון מס' 106), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2544, עמ' 691, 2016-04-06T00:00:00+03:00
חוק התכנון והבנייה (תיקון מס' 106), התשע"ו–2016 (להלן – החוק), התקבל בקריאה שניה ושלישית ביום יח' באדר ב התשע"ו (28 במרס 2016). החוק נועד לטפל בהיבט התכנוני של הליך ההפרטה של חברת התעשייה הצבאית לישראל בע"מ שהיא כיום חברה ממשלתית ונמצאת מזה זמן בהליך הפרטה. החוק מבקש למנוע מצב שבו, עם הפרטת החברה יהפכו המיתקנים אשר שימשו אותה למתקנים בלתי-חוקיים, בשל כך שהוקמו כמיתקנים ביטחוניים לפי פרק ו' לחוק התכנון והבניה, התשכ"ה-1965 (להלן – חוק התכנון והבניה), ועם סיום ההפרטה יחדלו להיחשב כמיתקנים כאלה. כמו כן, נועד החוק לאפשר לרוכש החברה לבצע שינויים במתקנים אלה עד לאישור תוכניות לגביהם לפי חוק התכנון והבניה. החוק קובע כי למשך תקופת מעבר ימשיכו לראות במתקנים הקיימים של החברה שהופרטה מתקנים ביטחוניים כאמור בפרק ו' לחוק התכנון והבנייה וזאת לעניין ארבעה מתחמים המפורטים בתוספת לחוק. כל זאת, בתנאי שבתוך שנה ממועד ההפרטה תאשר הוועדה למתקנים ביטחוניים מפרט מצב קיים למתקנים שיכלול את סימון גבולותיהם, תיאור המבנים הקיימים בהם, ייעודי הקרקע העיקריים המותרים בהם והשטח הכולל הבנוי בתחומם.
עוד קובע החוק כי בתקופת המעבר יחולו על המתקנים הוראות סעיף 172(2) לחוק התכנון והבניה, המאפשר בנייה במתקן קיים ללא קבלת היתר או בהיתר מאת הוועדה למיתקנים ביטחוניים, וזאת בתנאים המפורטים בחוק ובהיקף מצומצם ומוגדר. בנוסף, נקבע בחוק כי אם לא הופקדה תוכנית למתקן בתוך שבע שנים ממועד ההפרטה, תסתיים תקופת המעבר לגביו, ואולם שר האוצר ושר הביטחון רשאים להאריך תקופה זו בשתי תקופות נוספות של שנתיים כל אחת. תקופת המעבר תסתיים גם אם לא אושרה תוכנית למתקן בתוך ארבע שנים ממועד ההפקדה.